

LĒMUMS

# Ādažos, Ādažu novadā

2024. gada 25. jūlijā **Nr. 290**

**Par Carnikavas pagasta ūdenssaimniecības un siltumapgādes funkciju nodošanas termiņa pagarināšanu un pārņemšanas plānu apstiprināšanu**

Ādažu novada pašvaldības dome 22.07.2022. pieņēma lēmumu Nr. 320 “Par Carnikavas pagasta ūdenssaimniecības nodošanu SIA “Ādažu ūdens”” un 26.04.2023. pieņēma lēmumu Nr. 162 “Par pašvaldības siltumapgādes funkcijas Carnikavā nodošanu SIA “Ādažu namsaimnieks”” (turpmāk - Lēmumi), nosakot pašvaldības aģentūras “Carnikavas komunālserviss” (turpmāk - Aģentūra) nodrošinātās Carnikavas pagasta centralizētās siltumapgādes funkcijas nodošanu pašvaldības SIA “Ādažu namsaimnieks” un Carnikavas pagasta centralizētās ūdenssaimniecības nodošanu pašvaldības SIA “Ādažu ūdens” līdz 2023. gada 31. decembrim.

Ņemot vērā domes 28.03.2024. lēmumu Nr. 131 “Par iedzīvotāju aptaujas organizēšanu un komisijas izveidošanu” dome ar savu 25.04.2024. lēmumu Nr. 168 “Par Carnikavas pagasta ūdenssaimniecības un siltumapgādes funkciju nodošanas termiņa pagarināšanu un pārņemšanas plānu apstiprināšanu” nolēma pagarināt Lēmumos noteikto funkciju nodošanas termiņu līdz 2025. gada 30. jūnijam. Attiecīgi tika veikti grozījumi arī domes 28.06.2023. lēmumā Nr. 253 “Par Carnikavas pagasta centralizētās ūdenssaimniecības funkciju, resursu un saistību pārņemšanas plāna apstiprināšanu” un 28.06.2023. lēmumā Nr. 254 “Par Carnikavas pagasta centralizētās siltumapgādes funkciju, resursu un saistību pārņemšanas plāna apstiprināšanu”, izsakot pielikumus jaunā redakcijā un nosakot apstiprinātajos funkciju, resursu un saistību pārņemšanas plānos jaunu izpildes termiņu – no 2025. gada 1. janvāra līdz 30. jūnijam.

Ņemot vērā, ka Saeima 13.06.2024. galīgajā lasījumā neatbalstīja priekšlikumu par Ādažu novada un Carnikavas novada atjaunošanu to administratīvajās robežās, pašvaldības izveidotā Reorganizācijas komisija tās 11.07.2024. sēdē ierosināja funkciju nodošanu pabeigt ātrāk, t.i., līdz 2024. gada 31. oktobrim.

Vienlaikus, Reorganizācijas komisija konstatēja, ka Sabiedrisko pakalpojumu regulēšanas komisija (turpmāk - Regulators) ar 2019. gada 7. marta lēmumu Nr. 1/13 “Vispārējās atļaujas un reģistrācijas noteikumi enerģētikas nozarē” noteica tarifu/maksas piemērošanas kārtību gadījumos, ja komersants (šī lēmuma gadījumā - SIA “Ādažu namsaimnieks”) pēc siltumapgādes pakalpojumu sniegšanas pārņemšanas regulējamus sabiedriskos pakalpojumus sniedz plašākā teritorijā, nekā līdz šim.

Regulatora 2014. gada 23. oktobra lēmumā Nr.1/14 “Vispārējās atļaujas, reģistrācijas un informācijas iesniegšanas noteikumi ūdenssaimniecības nozarē” ir noteikta tarifu/maksas piemērošanas kārtība gadījumos, ja komersants (šī lēmuma gadījumā - SIA “Ādažu ūdens”) pēc ūdenssaimniecības pakalpojumu sniegšanas pārņemšanas, regulējamus sabiedriskos pakalpojumus sniedz plašākā teritorijā, nekā līdz šim.

Pamatojoties uz Pašvaldību likuma 4. panta pirmās daļas 1. punktu, 10. panta pirmās daļas 21. punktu, kā arī Finanšu komitejas 17.07.2024. atzinumu, Ādažu novada pašvaldības dome

**NOLEMJ:**

1. Veikt grozījumu Ādažu novada pašvaldības domes 22.07.2022. lēmumā Nr. 320 “Par Carnikavas pagasta ūdenssaimniecības nodošanu SIA “Ādažu ūdens””, aizstājot lemjošās daļas 1. punkta teikuma daļu “2022. gada 31. decembrim” ar teikuma daļu “2024. gada 31. oktobrim”.
2. Veikt grozījumu Ādažu novada pašvaldības domes 26.04.2023. lēmumā Nr. 162 “Par pašvaldības siltumapgādes funkcijas Carnikavā nodošanu SIA “Ādažu namsaimnieks””, aizstājot lemjošās daļas 1. punkta teikuma daļu “2022. gada 31. decembrim” ar teikuma daļu “2024. gada 31. oktobrim”.
3. Veikt grozījumu Ādažu novada pašvaldības domes 28.06.2023. lēmumā Nr. 253 “Par Carnikavas pagasta centralizētās ūdenssaimniecības funkciju, resursu un saistību pārņemšanas plāna apstiprināšanu” un izteikt tā pielikumu jaunā redakcijā (1. pielikums).
4. Veikt grozījumu Ādažu novada pašvaldības domes 28.06.2023. lēmumā Nr. 254 “Par Carnikavas pagasta centralizētās siltumapgādes funkciju, resursu un saistību pārņemšanas plāna apstiprināšanu” un izteikt pielikumu jaunā redakcijā (2. pielikums).
5. SIA “Ādažu ūdens”:
	1. līdz 2025. gada 31. decembrim nodrošināt ūdenssaimniecības pakalpojumu līgumu pārslēgšanu ar pakalpojumu saņēmējiem Carnikavas pagastā;
	2. līdz 2025. gada 30. aprīlim veikt ūdenssaimniecības objektu ekspluatācijai nepieciešamo zemes īpašumu un ēku apzināšanu un domes lēmuma projekta sagatavošanu par to atsavināšanu ieguldīšanai SIA pamatkapitālā.
6. SIA “Ādažu namsaimnieks” līdz 2025. gada 30. aprīlim nodrošināt siltumapgādes pakalpojumu līgumu noslēgšanu ar pakalpojumu saņēmējiem Carnikavas pagastā.
7. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU